ส่วนที่ 1

ข้อมูลสรุป (Executive Summary)

บริษัท ลลิล พร็อพเพอร์ตี้ จำกัด (มหาชน) ก่อตั้งเมื่อวันที่ 8 กันยายน 2531
ด้วยทุนจดทะเบียนเริ่มแรก 20 ล้านบาท โดยมีนายทวีศักดิ์ วัชรรัคคาวงศ์ และนายไชยยันต์
ชาครกุล เป็นผู้ถือหุ้นรายใหญ่ บริษัทฯ ดำเนินธุรกิจบ้านจัดสรรภายใต้สโลแกน
“บ้านที่ปลูกบนความตั้งใจที่ดี” ตลอดระยะเวลาที่ผ่านมาบริษัทฯ
ได้มีการเปิดดำเนินการโครงการบ้านจัดสรรอย่างต่อเนื่อง แม้กระทั่งในช่วงวิกฤติเศรษฐกิจปีพ.ศ.
2540 ซึ่งเป็นช่วงที่บริษัทที่ดำเนินธุรกิจบ้านจัดสรรส่วนใหญ่ประสบกับปัญหาทางด้านการเงิน

ในช่วงวิกฤติของธุรกิจอสังหาริมทรัพย์ บริษัทฯ เป็นผู้ริเริ่มการทำการตลาดสำหรับบ้านจัดสรรใหม่ๆ
หลายประการ เช่น โครงการ Friend get Friend และการนำระบบค้ำประกันเงินดาวน์
(Escrow Account) มาใช้เพื่อสร้างความมั่นใจให้กับลูกค้า เป็นต้น ซึ่งทำให้บริษัทฯ
เป็นเพียงหนึ่งในไม่กี่บริษัทในธุรกิจอสังหาริมทรัพย์
ที่ไม่ต้องเข้าสู่แผนฟื้นฟูปรับโครงสร้างหนี้กับสถาบันการเงิน นอกจากนี้ บริษัทฯ
ยังเป็นผู้นำในการนำกลยุทธ์การจัดซื้อโครงการ
และที่ดินซึ่งเป็นหลักประกันของหนี้ที่ไม่ก่อให้เกิดรายได้ (NPL) ของสถาบันการเงินต่างๆ
รวมทั้งการจัดซื้อจากการประมูลทรัพย์สินจากองค์การเพื่อการปฏิรูประบบสถาบันการเงิน (ปรส.)
เพื่อมาพัฒนาโครงการต่อ ส่งผลให้บริษัทฯ สามารถพัฒนาโครงการได้อย่างต่อเนื่อง
และขยายตัวอย่างต่อเนื่อง
รวมทั้งมีต้นทุนการดำเนินงานที่สามารถแข่งขันกับคู่แข่งได้ตลอดระยะเวลาที่ผ่านมา

บริษัทฯ ได้มีการเพิ่มทุนจดทะเบียนอย่างต่อเนื่องเพื่อรองรับการขยายการพัฒนาโครงการต่างๆ
จนกระทั่งในปัจจุบัน บริษัทมีทุนจดทะเบียนชำระแล้วทั้งสิ้น 825 ล้านบาท
และได้เปลี่ยนฐานะเป็นบริษัทมหาชน เมื่อวันที่ 3 กันยายน 2545

ในปี 2552 บริษัท ลลิลพร็อพเพอร์ตี้ จำกัด (มหาชน) มีกำไรสุทธิทั้งสิ้น 248,979,252.29 บาท
เพิ่มขึ้นจากปี 2551 ซึ่งมีกำไรสุทธิทั้งสิ้น 178,855,261.46 บาท หรือคิดเป็นการเพิ่มขึ้นร้อยละ
39.21 ทั้งนี้ปัจจัยหลักมาจากการที่บริษัทฯ มียอดขาย ที่เพิ่มขึ้น
ตลอดจนการบริหารจัดการที่มีประสิทธิภาพ ส่งผลให้มีอัตราส่วนกำไรขั้นต้น (Gross Profit
Margin) ที่เพิ่มสูงขึ้น และมีค่าใช้จ่ายในการขาย และการบริหารที่ปรับลดลง
รวมถึงการได้รับประโยชน์จากมาตรการลดหย่อนภาษีเพื่อกระตุ้นธุรกิจอสังหาริมทรัพย์ของภาครัฐเต็มปีบัญชี
ช่วยให้ในปี 2552
มีค่าใช้จ่ายในส่วนของภาษีธุรกิจเฉพาะและค่าธรรมเนียมในการโอนที่ลดลงจากในปี 2551

สำหรับยอดขายรวมในปี 2552 บริษัทมียอดขายรวมทั้งสิ้น 1,228,834,036.00 บาท เพิ่มขึ้นจากปี
2551 ซึ่งมียอดขายรวมอยู่ที่ 1,094,768,152.00 บาท หรือคิดเป็นอัตราเพิ่มขึ้นร้อยละ 12.25
ซึ่งนับเป็นการขยายตัวในระดับเกินกว่าร้อยละ 10 เป็นปีที่ 2 ติดต่อกัน ทั้งนี้การขยายตัวดังกล่าว
ยังคงอยู่บนนโยบายของบริษัทที่เน้นการขยายตัวอย่างระมัดระวัง
ซึ่งบริษัทได้มีการประเมินถึงปัจจัยความเสี่ยงต่างๆ ที่เข้ามากระทบต่อเศรษฐกิจโดยรวม
และภาคธุรกิจอสังหาริมทรัพย์อย่างใกล้ชิด ไม่ว่าจะเป็น ปัญหาความไม่สงบทางการเมืองในประเทศ
ภาวะการชะลอตัวของเศรษฐกิจโลก และของประเทศไทย ตลอดจนราคาสินค้าโภคภัณฑ์ต่างๆ
ที่เริ่มกลับมาปรับเพิ่มขึ้นอีกครั้ง

เมื่อพิจารณาในส่วนของ อัตราส่วนความสามารถในการทำกำไร
บริษัทยังคงสามารถบริหารจัดการต้นทุนต่างๆ ได้ดี โดยมีอัตราส่วน (Ratios)
โดยรวมที่ดีกว่าค่าเฉลี่ยของอุตสาหกรรม ในปี 2552 บริษัทมีอัตราส่วนกำไรขั้นต้น (Gross
Profit Margin) อยู่ที่ร้อยละ 41.25 ปรับเพิ่มขึ้นจากปี 2551 ซึ่งอยู่ที่ร้อยละ 39.64
และจากการที่บริษัทมียอดขายที่เพิ่มขึ้น ในขณะที่มีค่าใช้จ่ายในการขาย และการบริหารที่ลดลง
ส่งผลให้ในปี 2552 บริษัทมีอัตราส่วนค่าใช้จ่ายในการขายและการบริหาร ต่อยอดขาย
(SG&A/Sales) อยู่ที่ร้อยละ 13.76 ปรับลดลงจากในปี 2551 ซึ่งอยู่ที่ร้อยละ 16.80
เป็นผลให้อัตราส่วนกำไรจากการดำเนินงาน (Operating Profit Margin)
และอัตราส่วนกำไรสุทธิ (Net Profit Margin) ในปี 2552 ปรับตัวดีขึ้นมาอยู่ที่ 28.22% และ
20.02% ตามลำดับ

ในส่วนของงบดุล ณ วันที่ 31 ธันวาคม 2552 บริษัทมีสินทรัพย์รวมทั้งสิ้น 4,374,366,614.36
บาท เพิ่มขึ้นจากปีก่อนหน้า 624,174,357.64 บาท โดยเป็นการเพิ่มขึ้นจากบัญชีหนี้สินจำนวน
444,469,848.18 บาท และเพิ่มขึ้นในบัญชีส่วนของผู้ถือหุ้นจำนวน 179,704,509.46 บาท
ส่งผลให้อัตราส่วนหนี้สินต่อทุน (D/E Ratio) ปรับเพิ่มขึ้นจาก 0.09 เท่า ณ สิ้นปี 2551 มาอยู่ที่
0.21 เท่า ณ สิ้นปี 2552 ซึ่งนับว่ายังอยู่ในระดับที่ต่ำมากเมื่อเทียบกับค่าเฉลี่ยของอุตสาหกรรม
อันสะท้อนให้เห็นถึงความสามารถในการขยายตัวได้อีกมากในอนาคตของบริษัท เมื่อสถานการณ์ต่างๆ
เอื้ออำนวย ทั้งนี้หากพิจารณาในรายละเอียดของการเพิ่มขึ้นในบัญชีสินทรัพย์ ณ สิ้นปี 2552 นั้น
โดยรวมมาจากการเพิ่มขึ้นใน 4 ส่วนสำคัญ คือ 1.บัญชีสินค้าคงเหลือ เพิ่มขึ้น 115,182,621.55
บาท จากการที่บริษัทมีการเปิดโครงการใหม่เพื่อขยายธุรกิจในปี 2552
2.บัญชีเงินลงทุนในหลักทรัพย์เผื่อขาย เพิ่มขึ้น 268,440,035.98 บาท
ซึ่งเป็นสภาพคล่องที่บริษัทเตรียมไว้สำหรับการขยายธุรกิจตามแผนงานในช่วงต้นปี 2553
โดยบริษัทได้นำเงินสดดังกล่าวไปพักไว้ในกองทุนตราสารหนี้ภาครัฐ
เพื่อผลตอบแทนที่ดีขึ้นกว่าการฝากเงินกับธนาคารพาณิชย์ 3.บัญชีที่ดินรอการพัฒนา เพิ่มขึ้น
209,190,781.41 บาท ซึ่งเป็นการซื้อที่ดินสำหรับการขยายโครงการใหม่ในช่วงต้นปี 2553 และ
4.บัญชีสินทรัพย์ไม่หมุนเวียนอื่นๆ เพิ่มขึ้น 20,235,285.37 บาท
จากการเพิ่มขึ้นของเงินมัดจำค่าซื้อที่ดิน เพื่อขยายโครงการใหม่เป็นสำคัญ